

VENDIM
Nr. 922, datë 19.12.2012

PËR TRANSFERIMIN E STACIONEVE TË POMPIMIT DHE SKEMAVE UJITËSE PËRKATËSE, NGA MINISTRIA E BUJQËSISË, USHQIMIT DHE MBROJTJES SË KONSUMATORIT NË PRONËSI TË NJËSIVE TË QEVERISJES VENDORE, DHE PËR NJË NDRYSHIM NË VENDIMIN NR. 1157, DATË 25.11.2009 TË KËSHILLIT TË MINISTRAVE “PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE, TË BORDEVE TË KULLIMIT, TË CILAT I KALOJNË NË PËRGJEGJËSI ADMINISTRIMI MINISTRISË SË BUJQËSISË, USHQIMIT DHE MBROJTJES SË KONSUMATORIT”

Në mbështetje të nenit 100 të Kushtetutës, të neneve 3, 5 e 17 të ligjit nr. 8744, datë 22.2.2001 “Për transferimin e pronave të paluajtshme të shtetit në njësitë e qeverisjes vendore”, të ndryshuar dhe të nenit 9 të ligjit nr. 8518, datë 30.7.1999 “Për ujitjen dhe kullimin”, të ndryshuar, me propozimin e Ministrit të Bujqësisë, Ushqimit dhe Mbrojtjes së Konsumatorit, Këshilli i Ministrave 

VENDOSI:

1. Transferimin e stacioneve të pompimit dhe skemave ujitëse përkatëse, nga Ministria e Bujqësisë, Ushqimit dhe Mbrojtjes së Konsumatorit (bordet e kullimit) në pronësi të njësive të qeverisjes vendore, pa ndryshuar destinacionin, sipas listës së inventarit dhe lidhjes nr.1, bashkëlidhur këtij vendimi. 
2. Me hyrjen në fuqi të këtij vendimi, njësitë e qeverisjes vendore janë përgjegjëse për sigurinë e objektit (stacioni i pompimit e infrastruktura përkatëse) dhe për pasojat që rrjedhin nga prishja ose aksidentet e mundshme, sipas legjislacionit në fuqi.
3. Ministria e Bujqësisë, Ushqimit dhe Mbrojtjes së Konsumatorit t’ua kalojë njësive të qeverisjes vendore, për çdo stacion pompimi, sipas lidhjes nr.1, të gjithë dokumentacionin teknik përkatës. 
4. Në rastet kur stacioni i pompimit dhe skema ujitëse përkatëse humb destinacionin për ujitje, për shkaqe të pavarura nga pronari i saj (njësia e qeverisjes vendore), Këshilli i Ministrave bën ndryshimin përkatës të destinacionit të pronës, sipas procedurës së mëposhtme:
- Njësia e qeverisjes vendore paraqet kërkesën në Ministrinë e Brendshme, shoqëruar me argumentimin përkatës;
- Ministria e Brendshme propozon vendimin për Këshillin e Ministrave, pas marrjes së mendimit nga:
- Ministria e Bujqësisë, Ushqimit dhe Mbrojtjes së Konsumatorit;
- Ministra e Mjedisit, Pyjeve dhe Administrimit të Ujërave;
- Ministria e Ekonomisë, Tregtisë dhe Energjetikës.
5. Heqjen nga lista e inventarit, që i bashkëlidhet vendimit nr. 1157, datë 25.11.2009 të Këshillit të Ministrave “Për miratimin e listës së inventarit të pronave të paluajtshme shtetërore, të bordeve të kullimit, të cilat i kalojnë në përgjegjësi administrimi Ministrisë së Bujqësisë, Ushqimit dhe Mbrojtjes së Konsumatorit”, të pronave të përcaktuara në pikën 1 të këtij vendimi. 
6. Ngarkohen Ministria e Bujqësisë, Ushqimit dhe Mbrojtjes së Konsumatorit (bordet e kullimit), Ministria e Brendshme, njësitë e qeverisjes vendore respektive dhe Kryeregjistruesi i Pasurive të Paluajtshme të Republikës së Shqipërisë të ndjekin procedurat e nevojshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.
KRYEMINISTRI
Sali Berisha 

